लोकसभा चुनाव 2019 : सुखबीर बादल का दावा- पंजाब में BJP-SAD को मिलेंगी इतनी सीटें  
बादल ने कहा - बीजेपी-एसएडी जीतेगी 10 से ज्यादा सीटें, आप रहेगी खाली हाथ 
कहा- कैप्टन अमरिंदर अपनी आर्मी को आगे भेजते हैं, खुद घर में रहते हैं 
कहा- मैं पार्टी का प्रधान हूं, मैं आगे हूं और हमारा काडर हमारे पीछे है
शिरोमणि अकाली दल (SAD) के मुखिया और पंजाब के पूर्व उप मुख्यमंत्री सुखबीर सिंह बादल (Sukhbir Singh Badal) इस बार खुद पंजाब (Punjab) की फिरोजपुर लोकसभा सीट से चुनाव (Lok Sabha Elections 2019) लड़ रहे हैं. सन 2007 से लेकर 2017 तक लगातार 10 साल तक सत्ता में रहने के बाद शिरोमणि अकाली दल पंजाब में तीसरे नंबर की पार्टी बन गई.
शिरोमणि अकाली दल (SAD) के अध्यक्ष सुखबीर बादल (Sukhbir Singh Badal) से NDTV ने बात की, जो कि गुरुवार को बठिंडा में अपनी पत्नी के प्रचार पर निकले थे.
सुखबीर सिंह बादल ने कहा कि 'पार्टी ने फैसला किया कि टॉप लीडरशिप चुनाव लड़े, इसलिए मैं फिरोजपुर से चुनाव लड़ रहा हूं. कैप्टन अमरिंदर सिंह को हम दिखाएंगे कि कौन पंजाब की 13 की 13 सीटें जीतेगा. अकाली दल-बीजेपी पंजाब में 10 से ज़्यादा सीटें जीतेगा.' उन्होंने कहा कि 'कैप्टन अमरिंदर सिंह कांग्रेस का प्रधान है. वो अपनी आर्मी को आगे भेजता है और खुद घर में रहता है. और मैं पार्टी का प्रधान हूं, मैं आगे हूं और हमारा काडर हमारे पीछे है. आई लीड फ्राम द फ्रंट.'
बादल कहा कि 'अब कांग्रेस के ख़िलाफ़ एंटी इन्कंबेंसी है. कैप्टन अमरिंदर सिंह एक उदाहरण नहीं दे सकते कि मैंने ढाई साल में यह काम किया है. कैप्टन अमरिंदर सिंह 10 बार से ज्यादा पंजाब में नहीं आए और एक बार भी अपने ऑफिसियल दफ़्तर नहीं गए.' उन्होंने कहा कि अकाल तख्त का फैसला है कि किसी सिख को डेरा सच्चा सौदा से कोई संबंध नहीं रखना. कोई समर्थन डेरा सच्चा सौदा से नहीं लेंगे.
उन्होंने कहा कि 'आम आदमी पार्टी खत्म है, इस बार एक सीट नहीं जीतेगी. ड्रग्स का मुद्दा बनाया गया, अकाली दल को बदनाम किया गया. ढाई साल में कोई एक भी अकाली वर्कर पकड़ा गया? बिक्रमजीत सिंह मजीठिया के खिलाफ कोई एक भी केस नहीं है. बेअदबी मामले में, ढाई साल हो गए हैं कांग्रेस की सरकार बने हुए. दोषी क्यों नहीं पकड़े गए? बताओ किस अकाली वर्कर को पकड़ा आपने.पहले उन्होंने दो साल रिपोर्ट में लगा दिए और उसके बाद एसआईटी बना दी. यह लोग सियासत कर रहे हैं. सबसे बड़ी बेअदबी तो कांग्रेस ने की है, जिसने दरबार साहिब पर हमला किया है. राहुल गांधी के परिवार ने हजारों गुरुद्वारों को आग लगाई है इससे बड़ी बेअदबी कौन सी हो सकती है.'